Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 359

9. Módszertani ajánlások Javaslatok a tanterv adaptálására, felhasználására a helyi tantervekben A flexibilitás érdekében moduláris szerkezetű a tanterv. Az „A” modulok kötelezőek, helyük, sorrendjük azonban indokolt esetben változtatható. Például a tanulásmodul előre is hozható. Miért tettük mégis a negyedik helyre? A tanulás alapvető feltétele a szövegértés és a szövegalkotás képességének bizonyos szintű birtoklása. Ha ezzel a tanulócsoport már rendelkezik, a tanulásmodul első helyre kerülhet. A modulok az anyanyelvi képzés egyes színtereit nevezik meg, ezeken az órákon a képzés hangsúlyait határozzák meg. A nyelv azonban egységes rendszer, így minden órán minden területet fejlesztünk. A nyelv és az irodalom szétválasztása sem indokolt. Például a szövegértési órákon az irodalmi szövegek sajátos nyelvi struktúráját, a szövegek jelentésének konnotációját is meg akarjuk értetni. A „B” modulok önállóan kezelendők vagy az „A” modulokhoz részben vagy egészében kapcsolódóak. Helyüket a szaktanár az igényeknek megfelelően döntheti el. Ezek, a NAT-ban kiemelt fejlesztési célok minden műveltségi területet érintenek, tehát tervezésük iskolai összmunkát igényel. A fejlesztés sikeres módszere lehet például a jól kiválasztott projektmódszer. Ez érinthet egy kisebb csoportot, de akár az iskola egészét is. A tanév első két hetére tervezett motivációs modul összeállítása a helyi igények és lehetőségek szerint történik. Az alapelvek és a technikai rendezés kérdésében iskolai konszenzusra van szükség. Komplex célokat kíván megvalósítani az iskola ebben az időszakban: a kíváncsiság felkeltését, a tanulási kedv felébresztését, az önbecsülésen és a reális önértékelésen alapuló egyéni tanulástervezést, az iskolai sikertelenségek miatt kialakult frusztrációk oldását stb. Az egyes műveltségi területek más-más módszerrel, tevékenykedtetéssel élnek. Az anyanyelvi órákon a szituációs játékoktól a nyelvi játékokig vagy a képi és verbális lehetőségek együttes megtalálásáig sokféle módszerrel lehet célhoz érni. A szakiskolások anyanyelvi kultúrája, irodalmi tájékozottsága nagymértékben heterogén. Ezért a tantervben megfogalmazottak rugalmasan értelmezendők a helyi sajátosságoknak, sőt az egyéni fejlettségi szintnek megfelelően. Javaslatok: – A tantervben megfogalmazott célok és feladatok a 9–10. évfolyamra szólnak. A tanár az igényeknek megfelelően bonthatja, ütemezheti a tartalmakat. – Lehetséges az óraszámok növelése az iskolai megállapodás szerint (szabadsáv, szabad órakeret). – Az ismeretanyag válogatása, mennyiségének meghatározása és ütemezése a szaktanár kompetenciája (kevés a megkötés). – A képességfejlesztés sikere érdekében a pedagógiai módszerek, eszközök és a tanítás egyéb feltételeinek megújulása szükséges, melyhez az adott iskola elvi és anyagi támogatása a feltétel. – A helyi tanterv összeállításakor az anyanyelvi képzés prioritása elengedhetetlen. – Nem hagyható figyelmen kívül, hogy az anyanyelvi kompetenciák kialakításának sikere az oktatás valamennyi színterének összehangolt munkáján alapul. –

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes